Madonna, Jorj Maykl, Jay Z kabi qo‘shiqchilar Songwriters Hall sovrini uchun kurash olib boradi

Dunyoga mashhur qo‘shiqchilar Madonna va Jorj Maykl qo‘shiqlar muallifi uchun beriladigan Songwriters Hall sovrini uchun raqobatda bo‘ladi. Bu haqda musiqachi Jonni Merser tomonidan 1969-yilda asos solingan tashkilot sayti xabar berdi.

Mazkur tashkilot muxlislar qalbidan joy olgan mashhur qo‘shiqchilarning asarlarini saqlash va yosh ijodkorlarni qo‘llab-quvvatlash uchun tuzilgan.
Nominatsiya da’vogarlari orasida kanadalik mashhur rok-musiqachi Brayan Adams, amerikalik Vins Gill, britaniyalik Ket Stivens, “Gremmi” sovrinini besh bor qo‘lga kiritgan Glori Estefan, britaniyalik yana bir qo‘shiqchi-bastakor Jeff Linn, amerikalik kompozitor Devid Geyts kabilarning nomi ham bor.
Shuningdek, Kool & the Gang va Chicago kabi guruhlar nominantlar qatoridan joy olgan. Birinchi bor ro‘yxatda rep ijrochi paydo bo‘ldi — Jay Z (Shon Kori Karter).
Shu yilning 16-dekabriga qadar musiqa shinavandalari internet orqali kamida ikkita qo‘shiqqa ovoz berishi mumkin. Har yili bo‘lib o‘tadigan taqdirlash marosimi esa 2017-yilning 15-iyun kuni Nyu-York shahriga tayin qilingan.
Ayni vaqtda shuhrat peshtaxtasida 400 ga yaqin qo‘shiqlar muallifining nomini uchratish mumkin.